Константин Величков
I. Днес изново аз виждам…

chitanka.info

Днес изново аз виждам тез места,

де дните ми детински са минали,

де на живота ми над пролетта

мечти са толкоз някога сияли.

Сияли са с ненадминуем зрак,

сияли са кат звезди на небето,

фар чуден на живота във морето,

светило в бурите и в нощний мрак.

Със рой избликват спомени в душата.

Как живо, как пленително светлей

на миналото паметта благата!

И как сърцето горестно копней

и мъчи се да сътресе съдбата,

и миг поне един да се засмей!…

Издание:

К. Величков. Съчинения в пет тома. Подбор и редакция: Илия Тодоров. Български писател, С. 1986

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.